ክልሉ ከ1ነጥብ 3 ቢሊየን ብር በላይ ገቢ ሰበሰበ
 – የትግራይ ክልል የገቢዎች ልማት ባለስልጣን በዘንድሮው በጀት ዓመት ስድስት ወራት ከ1 ቢሊየን 315 ሚሊየን ብር በላይ ገቢ መሰበሰቡን አስታወቀ።የባለስልጣኑ ምክትል ዋና ዳይሬክተር ወይዘሮ ምህረት በየነ ለዋልታ እንደገለጹት ከገንዘቡ ውስጥ 1 ቢሊየን 184 ሚሊየን 585 ሺ 981 ብሩ የክልል ገቢ  ሲሆን የተቀረው 131 ሚሊየን 153 ሺ 271 ብር ደግሞ የማዘጋጃ ቤታዊ ገቢ  ነው።ቀጥታ ታክስ እና ቀጥታ ያልሆኑ ታክሶች እንዲሁም ታክስ ያልሆኑና የካፒታል ገቢዎች ገንዘቡ የተሰበሰበባቸው የገቢ ርዕሶች እንደሆኑም ወይዘሮ ምህረት ተናግረዋል።የተገኘው ገቢ በበጀት ዓመቱ ስድስት ወራት ለመሰበሰበ ከታቀደው ጋር ሲነጻጸር 101 በመቶ እንደሆነ  ምክትል ዋና ዳይሬክተሯ ጠቁመዋል።አምና በተመሳሳይ ወቅት የተሰበሰበው ገቢ 1 ቢሊየን 056 ሚሊየን 210 ሺ 825 ብር እንደነበር ነው ያስታወሱት።ክልሉ በዘንድሮው በጀት ዓመት በአጠቃላይ 2 ነጥብ 4 ቢሊየን ብር የክልል ገቢ እና 306 ሚሊየን ብር የማዘጋጃ ቤታዊ ገቢ ለመሰብሰብ እንዳቀደ ምክትል ዋና ዳይሬክተሯ መናገራቸውን ዋልታ ኢንፎርሜሽን ማዕከል ዘግቧል።